钦定古今图书集成/理学汇编/经籍典/第128卷 > 《道有升降政繇俗革》前人
## 钦定古今图书集成/理学汇编/经籍典/第128卷 > 《道有升降政繇俗革》前人

武王克商，武庚禄父不诛矣，而列为诸侯。周公相成
王，武庚禄父叛，殷之顽民相率为乱，不诛也，而迁之
洛邑。武王周公其可谓至德也已矣。曰：“群饮，汝勿佚，
尽执拘以归于周，予其杀！”商之工臣，乃湎于酒，勿庸
杀之，姑惟教之。非至德能如是乎？是以商之臣子心
服而日化。至康王之世，三十馀年矣，世变风移，士君
子出焉。故命毕公曰：“道有升降，政繇俗革。不臧厥臧，
民罔攸劝。”始则迁其顽者而教之，终则择其善者而
用之。用之于商人也，可谓无负矣。夫道何常之有，应物而已矣。物隆则与之偕升，物污则与之偕降。夫政
何常之有？因俗而已矣。俗善则养之以宽，俗顽则齐
之以猛，自尧舜以来，未之有改也。故齐太公因俗设
教，则三月而治；鲁伯禽易俗变礼，则五月而定。三月
之与五月，未足为迟俗也，而后世之盛衰出焉。以伯
禽之贤，用周公之训，而犹若是，苟不逮伯禽者，其变
易之患，可胜言哉！